**ÅRSMELDING**

**2019**

**Rådets sammensetning**

**Fra 1. januar 2019:**

Kjell Jørgen Fjeld, leder

Ole Bergene, nestleder

Ingun Kompen, sekretær

Liv Marit Roen Sveen, kasserer

Sokneprest Marit Slettum

Elin Helene (Tutta) Solberg

Torunn Fredriksen

Svein Erik Slåttsveen, 1. vararepresentant

Anne Lise Bratteng, 2. vararepresentant

**Fra 1. oktober 2019:**

Kjell Jørgen Fjeld, leder

Magnhild Claudius, nestleder

Grethe Nysveen Bjørnødegård, sekretær

Torill Stubbene, kasserer

Sokneprest Marit Slettum

Ronald Kyrre Rasmussen

Ingun Kompen

Svein Erik Slåttsveen, 1. vararepresentant

Turid Fossen Nysveen, 2. vararepresentant

**Aktivitet**

Det er avholdt 10 møter og behandlet 47 saker i Bruflat sokn, avdeling Nordre Lenningen, i tillegg til orienteringer og drøftinger.

Aktiviteten i Bruflat sokn, avdeling Nordre Lenningen har i 2019 hovedsakelig handlet om oppfølging av skattesak, oppfølging av de lokale utbyggernes virksomhet og restaurering av seterhuset på Nordre Lenningen. Det er bygget en ny transformator for å føre frem strøm til seterhuset og gjeterhytta til Hesteavlslaget.

Bruflat sokn, avdeling Nordre Lenningen har samarbeidet med Eiendomsadvokaten i Valdres i spørsmål om salg av gamle festetomter og diverse spørsmål rundt forvaltning av eiendommen Nordre Lenningen. Samt fulgt opp forskjellige henvendelser fra eksisterende og nye hytteeiere.

Plan og Oppmåling Valdres AS (POV) har bistått Bruflat sokn i oppfølging av reguleringsplanarbeidet for Lenningen 1 (Regla/ Lortetjern).

Bruflat Sokn er medlem i Etnedal Utvikling, som er et lokallag under Visit Valdres. Selv om Bruflat Sokn, avdeling Nordre Lenningen selv ikke utøver næring, er soknet som grunneier i et satsningsområde for hytteutbygging, likevel en viktig bidragsyter til den lokale

næringsutviklingen. Det har ikke vært avholdt møter i Etnedal Utvikling i løpet av 2019 som Bruflat sokn har deltatt på.

Bruflat Sokn deltar i Grunneiersamarbeidet på Lenningen. Grunneiersamarbeidet genererer en god del inntekter til Lenningen Løypelag, og besørger enkelte fellestiltak i området. Bruflat sokn fører regnskap pva. Grunneiersamarbeidet, og følger opp med kjøp av andeler på vegne av den enkelte grunneier overfor Lenningen Løypelag.

Bruflat sokn, avdeling Nordre Lenningen hadde frem til 1.10.2019 saksbehandler ansatt i 50 % stilling. Saksbehandler var formelt ansatt i Etnedal kyrkjelege fellesråd, med kirkevergen som nærmeste overordnet, men slik at stillingen ble finansiert med lønnstilskudd fra Bruflat sokn. Fra 1.11.2019 fikk saksbehandler permisjon fra sin stilling grunnet politisk verv. Kirkevergen har fra den tid fått økt sin stilling med 10%, og forsøker å løse de oppgaver Bruflat sokn trenger bistand med. 10% av kirkevergens stilling finansieres av Bruflat sokn.

**Eiendomsforvaltning, Nordre Lenningen**

Seterhuset:

I 2019 ble det vedtatt en prosjektplan for arbeidet med restaureringen i av Nordre Lenningen seterhus. Prosjekteier er Bruflat sokneråd og prosjektleder er Kjell Jørgen Fjeld. Byggekomiteen bestående av Kjell Jørgen Fjeld, Ole Bergene og Marit Slettum har gjort arbeidet med planlegging og involvering. Husstyret med leder Anne Marit Stensæter, Ragnhild Fagernæs, Mette Bergene og Kåre Espeseth ble konsultert om vedtaket av prosjektplan. De planlagte arbeidene som er gjennomført i 2019 er etablering av innlagt vann og avløp, tilbygg med baderom og skifte av tak.

Gjenstående utvendig arbeid er installasjon av vinduer, samt skifte av ytterpanel. Innvendig arbeid som skal utføres er installasjon av elektrisk anlegg, nytt gulv på kjøkkenet og rørinstallasjoner, samt kjøkken- og baderomsinnredning.

Festetomter:

Det ble i 2019 sendt ut nytt brev med tilbud om innløsning til hytteeiere med gjenstående festeavtaler på Nordre Lenningen. Eiendomsadvokaten i Valdres AS v/advokat Ragna Bang har bistått med dette arbeidet. Det førte til at fire festere av gamle festetomter inngikk avtale om innløsning i 2019. Oppgjøret vil komme i 2020. Det gjenstår per 31.12.2019 - 10 festeavtaler på Nordre Lenningen (3 med private hytteeiere og 7 med næringsaktører/ ideelle organisasjoner).

Det ble i 2019 fattet et administrativt vedtak fra Etnedal kommune på søknad om seksjonering av eiendom 151/1/79 fra Lasse Edvinsen (fester av næringsareal på Nordre Lenningen). *Vedtak: I medhold av lov om eierseksjoner §13, og gjeldene delegeringsreglement, godkjennes søknad om seksjonering av eiendommen 151/1/79. Vedtaket forutsetter at de enkelte seksjonene ikke benyttes i strid med arealformålet i gjeldende reguleringsplan.*

Bruflat sokn ønsker fortsatt at dette skal være næringsareal og vil ovenfor fester presisere at det ikke tillatelses at seksjon 3-8 benyttes eller selges til «vanlig» fritidsformål. Soknet ønsker videre dialog med fester om utnyttelse av arealet.

Beite- og jaktrettigheter:

Det ble i 2019 inngått ny jordleieavtale med beiterettigheter på Nordre Lenningen, mellom Etnedal Hesteavlslag og Bruflat sokn. Avtalens varighet er på fem år, og tillater framleie etter særskilt samtykke av soknerådet. Leieprisen er satt til kr. 400,- pr. hest pr. sesong, og en minimums leiepris på kr. 5000,- pr. sesong ved bruk av beitet.

Jaktrettigheter administreres av Ton og Leningen Utmarkslag, og genererer inntekter til Bruflat sokn.

Eksisterende fritidstomter:

I 2019 ble Oppland bygg og anlegg As helt ferdig med utbygging av de 51 + 4 tomter jamf. tidligere avtaler med Bruflat sokn på Nordre Lenningen. Alle OBA`s tomter er videresolgt og oppgjør er mottatt av soknet.

Bruflat sokn har i forbindelse med utbyggingen på Nordre Lenningen hatt 14 tomter som avhendes direkte, og med fortrinnsrett, til lokalt næringsliv. Salget er på kreditt, det vil si at utbygger gjør opp for tomten først etter at den er videresolgt, men innen 4 år fra inngått kjøpekontrakt:

* **Helge Lundmoen Maskin** har inngått kontrakt om kjøp på **tomt 20**:. Kjøpekontrakt inngått i 2018. Per 31.12.2019 er den ikke videresolgt.
* **T. Thon Holding** har inngått kontrakt om kjøp på tomtene 21, 22, 23, 24, 25 og 26. **Tomt 21:** Kjøpekontrakt inngått i 2015. Videresolgt i 2018, oppgjør mottatt i 2018. **Tomt 22:** Først inngått kontrakt i 2015, den ble hevet. Ny kjøpekontrakt inngått i 2019. Per 31.12.2019 er den ikke videresolgt. **Tomt 23:** Kjøpekontrakt inngått i 2015. Videresolgt i 2016, og oppgjør mottatt i 2016. **Tomt 24:** Kjøpekontrakt inngått i 2015. Videresolgt i 2015, og oppgjør mottatt i 2015. **Tomt 25:** Først inngått kontrakt i 2015, den ble hevet. Ny kjøpekontrakt inngått i 2019. Per 31.12.2019 er den ikke videresolgt. **Tomt 26:** Først inngått kontrakt i 2015, den ble hevet. Ny kjøpekontrakt inngått i 2019. Per 31.12.2019 er den ikke videresolgt.
* **Oppland bygg- og anlegg** har inngått kontakt om kjøp på tomtene 56, 57, 60 og 61. **Tomt 56:** Kjøpekontrakt inngått i 2018. Videresolgt i 2018, og oppgjør mottatt i 2018. **Tomt 57**: Kjøpekontrakt inngått i 2018. Videresolgt i 2019, og oppgjør mottatt i 2019. **Tomt 60:** Kjøpekontrakt inngått i 2018. Videresolgt i 2018, og oppgjør mottatt i 2018. **Tomt 61:** Kjøpekontrakt inngått i 2018. Videresolgt i 2018, og oppgjør mottatt i 2018.
* **BHF Eiendom AS** har inngått kontrakt om kjøp på tomtene 58 og 59. **Tomt 58:** Kjøpekontrakt inngått i 2017. Per 31.12.2019 er den ikke videresolgt. **Tomt 59:** Kjøpekontrakt inngått i 2017. Per 31.12.2019 er den ikke videresolgt.
* **Storengen Ba- Consult AS** har inngått kontrakt om kjøp på **tomt 62:** Kjøpekontrakt inngått i 2017. Per 31.12.2019 er den ikke videresolgt.

I 2019 har BS mottatt ett oppgjør etter videresalg av tomt 57. Per 31.12.2019 gjenstår oppgjør for 7 fritidstomter som ikke er videresolgt.

Nye fritidstomter:

Ny reguleringsplan for Regla/ Lortetjern (Lenningen 1) legger opp til å fortette eksisterende hyttefelt med ca. 50 hytter. I den forbindelse er det avholdt et drøftingsmøte med representanter fra Bruflat sokn, Plan og Oppmåling Valdres (POV) og Etnedal kommune i slutten av 2019 for videre fremdrift i reguleringsarbeidet.

Vann – og avløpsplan:

Bruflat Sokn har i løpet av 2019 fortsatt arbeidet med planlegging av fremtidig utvikling på gnr. 151, bnr. 1 i Etnedal. Det ble avholdt drøftinger med Etnedal kommune vedrørende planlagt overordnet vann- og avløpsplan for Lenningen, og soknet er positive til arbeidet. Dermed ble det i slutten av 2019 utarbeidet et avtaleutkast vedr bygging av vann- og avløpsanlegg mellom kommunen og soknet. Avtaleutkastet omhandler kommunens rett til å anlegge ledningsnett og andre installasjoner på soknets grunn. Avtaleutkastet danner grunnlag for videre arbeid med prosjektet.

**Diverse**

Bruflat Sokn har avtale med Telenor om leie av grunnareal til basestasjon for kommunikasjonssystemer på Lenningshøgda. Leien genererer årlige inntekter til Bruflat Sokn, avdeling Nordre Lenningen. Det er også avtale med Valdres Kommunale Renovasjon IKS om leie av containerplasser på Nordre Lenningen, som også genererer inntekter.

Bruflat sokn har tatt høringsdokumentet vedr. forvaltningsplanutkast for Langsua Nasjonalpark til etterretning.

**Økonomi**

Bilagshåndtering skjer på kyrkjekontoret v/kirkeverge. Arild Bråten Regnskap AS fører regnskap med halvårsrapportering, og foretar lønnsutbetalinger for Bruflat sokn, avdeling Nordre Lenningen. Revisor er ValdresRevisorene AS.

Bruflat sokn, avdeling Nordre Lenningen har tidligere i tråd med konklusjon etter eierskapssaken vedtatt å gi kr 50 000 til prosjektbaserte, trivselsfremmende og allmennyttige formål, fra hver solgte tomt av Oppland Bygg & Anlegg AS på Nordre Lenningen hyttefelt. Vedtaket var på salg av inntil 51 tomter. De siste tomtene ble solgt i 2018 og midlene soknet har overført som gavemidler til Etnedal kommune er totalt kr. 2.550.000,- De er disponert av Formannskapet og regulert i egen avtale mellom Bruflat Sokn og Etnedal kommune.

I avtalen står blant annet følgende: *«Bruflat Sokn forutsetter at Etnedal kommune benytter midlene til allmennyttige, trivselsfremmende, prosjektbaserte formål. Det betyr at midlene ikke skal benyttes til ordinær drift, men benyttes som del- eller helfinansiering til konkrete allmennyttige formål. Midlene skal i sin helhet finansiere tiltak i nåværende Etnedal kommune, og nærværende avtale opphører ved en eventuell kommunesammenslåing. Etnedal kommune v/formannskapet disponerer midlene etter beste skjønn.»*

Etnedal kommune har valgt å vedta egne kriterier for tildeling av tilskudd fra midlene, med årlig søknadsfrist 1. oktober og tildeling før jul.

Den 28.11.2019 vedtok Etnedal kommune v/formannskapet følgende tildeling etter søknad:

Etnedal Elvelag, kr 20 000,-

Fjellsbygda grendehus, kr 15 000,-

Etnedal hesteavlslag, kr 20 000,-

Etnedal Røde kors hjelpekorps, kr 60 000,-

Stolpejakt, kr. 35.000,-

(Samarbeid mellom Frivillighetssentralen, Etnedal Idrettslag, Turlaget og Frisklivssentralen)

Friluftsskole, kr. 20 000,-

(Samarbeid mellom Frivillighetssentralen, Etnedal skule, Helsestasjon og Flyktningetjenesten)

Gjenstående fra Lenningsmidlene hos Etnedal kommune per 31.12.2019 er kr. 1.415.000,-

Skattesaken:

Bruflat sokn er en skattefri institusjon etter skatteloven §2-32 første ledd, men kan skattlegges dersom de driver økonomisk virksomhet etter skatteloven §2-32 annet ledd. Etter rettspraksis er det høy terskel for at aktivitet skal anses som økonomisk virksomhet.

Arntzen de Besche Advokatfirma AS har i 2019 bistått Bruflat Sokn videre i arbeidet med å avklare eventuell skatteplikt for tomtesalget på Nordre Lenningen. Skatteetaten har som kjent fastsatt skatteplikt for inntektsårene 2014 og 2015. Bruflat sokn klaget på skattefastsettingen til Skatteklagenemnda. Parallelt med behandlingen i Skatteklagenemnda, stevnet Bruflat sokn staten v/Skatt øst for å avklare gyldigheten av Skattekontorets vedtak om skatteplikt.

Rettssak ble ført for Valdres tingrett i perioden 12.-13. desember 2018. Bruflat sokns prosessfullmektig var advokat Rune Tjomsås Andersen v/advokatfullmektig Julianne Heltne. Som rettslig medhjelper under rettssaken møtte advokat Marius Tryland. Partsrepresentant var Kjell Jørgen Fjeld. Dom i saken kom 15. februar 2019.

Domsslutning var følgende:

1. *Staten v/ Skatt Øst frifinnes.*
2. *Som erstatning for sakskostnader betaler Bruflat sokn til staten v/ Skatt Øst 114.212 – etthundreogfjortentusentohundreogtolv – kroner innen 2- to- uker fra forkynnelse av dommen.*

Arntzen de Besche Advokatfirma AS anbefalte at dommen ankes til Eidsivating Lagmannsrett hvor tre fagdommere vil forestå behandlingen. De mener dommen fra tingretten er feil. I soknerådsmøte 5. mars 2019 drøftet BS dommen og en eventuell anke. Følgende vedtak ble gjort*: Bruflat sokn, avdeling Nordre Lenningen vedtar å anke dom fra Valdres tingrett i sak 18/091777TVI- VALD til Eidsivating lagmannsrett (Enstemmig)*

Ankerettsak ble ført for Eidsivating lagmannsrett 24. – 25 oktober 2019. Bruflat sokns prosessfullmektig var advokat Rune Tjomås Andersen og rettslig medhjelper under rettsaken var Marius Tryland. Partsrepresentant var Kjell Jørgen Fjeld. Dom i saken kom 20. desember 2019.

Domsslutning var følgende:

1. *Skatteetatens skattefestsetting av Bruflat sokn for inntektsåret 2015 oppheves.*
2. *Staten v/skatteetaten betaler til Bruflat sokn 845.032,25 – åttehundreog førtifemtusenogtrettito kroner og femti øre – innen 2 – to – uker fra forkynnelse av dommen.*

Domsslutningen betyr at Bruflat sokn har fått fullt medhold i at skattefastsettingen for 2015 oppheves. Lagmannsretten har kommet til at det er skattefrihet for salg av 51 tomter, mens soknet er skattepliktig for salget av de 14 tomter som soknet selv stod for. Soknet har fått medhold i «det vesentlige» (som er tvistelovens kriterium), og får derfor dekket fulle saksomkostninger både for tingretten og lagmannsretten.

**Framtidsutsikter**

Det videre arbeidet vil handle om oppfølging av kontrakter inngått med lokalt næringsdrivende og oppgjør av de siste gjenstående 7 tomtene, samt oppføling av spørsmål fra nye og eksisterende hytteeiere på Nordre Lenningen. Videre oppfølging av restaurering på seterhuset, reguleringsplan for Regla/ Lortetjern, utarbeidelse av avtale med Etnedal kommune vedr. vann – og avløpsanlegg på Lenningen og seksjoneringsvedtaket som er gjort av Etnedal kommune på gards- og bruksnr: 151/1/79 (Lasse Edvinsen).

Under bispevisitasen i Etnedal september 2017, utfordret biskopen Bruflat sokneråd konkret til å arbeide videre med å avklare og utarbeide skriftlige retningslinjer knyttet til tilskudd fra Bruflat sokn til fellesrådet, samt å vurdere å etablere et fjellalter på Lenningen. Retningslinjer er drøftet i soknerådet, men saken er pr. 31.12.2019 ikke ferdigbehandlet. Hva angår fjellalter på Lenningen er følgende komité valgt: Kjell Fjeld, Ole Bergene, Ingun Kompen, prost Carl Philip Weisser, sokneprest Marit Slettum, og kirkeverge Marie Bjørnødegård. Komitéen har i løpet av 2019 hatt ett møte. Følgelig bør retningslinjer vedr. tilskudd til fellesrådet og fjellalter arbeides videre med i nærmeste framtid.

**10. mars 2020**

**Kjell Jørgen Fjeld Marie Bjørnødegård**

**Leder i Bruflat sokneråd Saksbehandler**